**Bir Moghrein** (myös *Bir Mogrein*, *Bir Moughrein* ja muita kirjoitusasuja, arab. بير أم إكرين‎; ennen vuotta 1969 *Fort-Trinquet*) on kaupunkikunta ja samannimisen departementin hallinnollinen keskus Tiris Zemmourin alueella Mauritaniassa. Se sijaitsee lähellä Länsi-Saharan rajaa 400 kilometriä alueen pääkaupungista Zouérattista pohjoiseen. Departementissa on 3 900 ja sen keskustaajamassa 1 600 asukasta (vuonna 2013, väestönlaskenta).

Maantiede ja ilmasto
--------------------

Bir Moghreinin departementti eli moughataa käsittää Tiris Zemmourin alueen pohjoisosan. Siihen kuuluu keskustaajaman lisäksi kolme kunnan ulkopuolista asutusta: Boir Mariem, Hassi Loughar ja Lehfeira. Asukkaista 39 prosenttia on nomadeja.

Seudulla vallitsee subtrooppinen aavikkoilmasto. Talvet ovat leutoja ja aurinkoisia ja kesät hyvin kuumia. Keskilämpötilat vaihtelevat tammikuun 16,8 ja elokuun 33,2 asteen välillä. Vuotuinen sademäärä on 40 millimetriä.

Historia
--------

Bir Moghreinista on löydetty neoliittinen asuinpaikka, jolla on yhteyksiä Arguininlahden kulttuuriin. Sen pohjoispuolella Aïouneghtissa, Oummat Cheggagissa ja Oummat El Lhamissa on kalliopiirroksia ja -maalauksia, jotka esittävät norsuja, kirahveja, antilooppeja, strutseja, krokotiileja, nautoja ja hevosella ratsastavia ihmisiä jousineen.

1930-luvulla perustettu Fort-Trinquet oli yksi ranskalaisten viimeisistä Saharaan rakentamista linnoituksista. Se oli nimetty Marokon eteläosan valloitusta johtaneen Maurice Trinquetin mukaan. Alueella käytiin taisteluja Marokon tukemia kapinallisia vastaan vuonna 1958, ja Ranska piti siellä joukkojaan vielä Mauritanian itsenäistymisen jälkeen. Alueella taisteltiin Länsi-Saharan Polisario-liikettä vastaan vuosina 1975–1979, jolloin Bir Moghreinissa oli marokkolaisia joukkoja. Paikkakunnalla on myöhemmin ollut Mauritanian armeijan varuskunta ja pahamaineinen vankila.

Liikenne, talous ja palvelut
----------------------------

Bir Moghreinin kautta kulkee Fdeirickistä ja Zouérattista Länsi-Saharan rajalle Ain Ben Tiliin ja edelleen Algerian Tindoufiin johtava tie. Paikkakunnalla on sotilas- ja siviilikäytössä oleva lentokenttä.

Väestön pääelinkeinot ovat karjanhoito, julkishallinto ja palvelut sekä kaupankäynti ja liikenne. Seudulla toimii myös kullankaivajia, joiden käyttämä syanidi on herättänyt huolta asukkaissa. Palveluihin kuuluu kaksi alakoulua ja terveyskeskus. Bir Moghreinissa on sähköasema ja vedenpuhdistuslaitos suolan poistoa varten, mutta niiden toiminnassa on ollut vakavia ongelmia.

Matkailu
--------

Seudun nähtävyyksiä ovat Saharan maisemat vuorineen ja mustine kallioineen. Alueella on maamiinoja, sen turvallisuustilanne on heikko ja matkustaminen vaatii poliisin luvan. Bir Moghreinissa ei ole mitään matkailupalveluja.

Lähteet
-------

* Pazzanita, Anthony G.: *Historical Dictionary of Mauritania, 3rd edition*. Lanham: The Scarecrow Press, 2008. ISBN 978-0-8108-5596-0.

### Viitteet

1. ↑  Décret no 68.344 du 24 décembre 1968 fixant le ressort territorial, les limites et le chef-lieu des régions et du district de Nouakchott.  *Journal officiel de la République islamique de Mauritanie*, 15.1.1969 (246), s. 19. Artikkelin verkkoversio.
2. ↑  RGPH 2013: Population des wilayas, moughataa et comunes *Direction générale des collectivités territoriales*. Viitattu 15.7.2022.
3. 1 2  Recensement Général de la Populationet de l’Habitat (RGPH2013): Localités Habitées en Mauritanie *Archive.org*.  Arkistoitu 12.8.2021. Viitattu 15.7.2022.
4. 1 2 3  Monographie régionale de la wilaya de Tiris Zemmour *Archive.org*.  Arkistoitu 14.11.2019. Viitattu 15.7.2022.
5. ↑  Climate – Bir Moghrein (Mauritania) *Climates to Travel: World Climate Guide*. Viitattu 15.7.2022.
6. ↑  Vernet, Robert & Naffé, Baouba ould Mohamed: *Dictionnaire archéologique de la Mauritanie*, s. 60, 96, 103, 109. Nouakchott: CRIAA Université de Nouakchott, 2003. Teoksen verkkoversio.
7. ↑  Legion Fort: Bir Moghrein (Fort Trinquet) *Mon Legionnaire*. Viitattu 15.7.2022.
8. ↑  Le général Trinquet.  *La Koumia*, 153/1999, s. 26–32. Artikkelin verkkoversio.
9. ↑  Montagnon, Pierre: *Dictionnaire de la colonisation française*, s. 710. Paris: Pygmalion, 2010. ISBN 978-2-7564-0516-2.
10. ↑  Handloff, Robert E. (editor): *Mauritania: A Country Study*, s. 164. Washington: Library of Congress, 1990. Teoksen verkkoversio.
11. ↑  Pazzanita, s. 100, 356, 536.
12. ↑  Pazzanita, s. 76.
13. ↑  Mauritanie: la nouvelle prison de N’Beïka se prépare à accueillir les prisonniers les plus dangereux du pays *CRIDEM*.  2.12.2021. Viitattu 15.7.2022.
14. ↑  Pazzanita, s. 504.
15. ↑  Bir Moghrein Airport *Airports-Worldwide.com*. Viitattu 15.7.2022.
16. ↑  Mauritanie: l’orpaillage élargi à de nouvelles zones *CRIDEM*.  10.8.2020. Viitattu 15.7.2022.
17. ↑  Bir Moghrein: Manifestation contre le poison des orpailleurs *CRIDEM*.  14.11.2020. Viitattu 15.7.2022.
18. ↑  Tiris-Zemmour: Le wali effectue une visite d’information à la moughataa de Bir Moghreîn *Agence mauritanienne d’information*.  27.6.2022. Viitattu 15.7.2022.
19. ↑  Bir Moghrein: Une ville en danger *CRIDEM*.  20.5.2019. Viitattu 15.7.2022.
20. ↑  Bir Moghrein : Grave crise de soif *CRIDEM*.  13.5.2018. Viitattu 15.7.2022.
21. ↑  How to get to Bir Moghrein *Globosapiens*. Viitattu 15.7.2022.